b'\n_START_ARTICLE_\nEast Kilbride\n_START_SECTION_\nL\'East Kilbride primitiu\n_START_PARAGRAPH_\nEls rastres m\xc3\xa9s antics d\'assentaments humans a la zona d\'East Kilbride s\xc3\xb3n les tombes trobades prop de Kype Water, al sud. Tamb\xc3\xa9 s\'han trobat monedes i cal\xc3\xa7at rom\xc3\xa0. _NEWLINE_El nom de la ciutat es deu a Santa Br\xc3\xadgida de Kildare (St Bride en angl\xc3\xa8s), el culte va ser introdu\xc3\xaft a Esc\xc3\xb2cia per monjos irlandesos. L\'altra part del nom, Kil, del ga\xc3\xa8lic Cill, significa "esgl\xc3\xa9sia" o "cementiri". La parr\xc3\xb2quia original va ser fundada sobre un antic pou sagrat precristi\xc3\xa0, cosa que probablement justifica la seva associaci\xc3\xb3 amb Santa Br\xc3\xadgida, ja que el pou estava dedicat a la deessa celta Brigit, de la qual santa Br\xc3\xadgida va ser una continuaci\xc3\xb3 i una apropiaci\xc3\xb3 cristiana. Al llarg dels segles l\'esgl\xc3\xa9sia ha estat destru\xc3\xafda i reconstru\xc3\xafda en diverses ocasions. Com a resultat, l\'esgl\xc3\xa9sia actual dista uns 50 metres de la ubicaci\xc3\xb3 original. _NEWLINE_La pres\xc3\xa8ncia d\'una garsa de mar en l\'escut de la ciutat es podria deure o b\xc3\xa9 al fet que aquest ocell es relaciona tradicionalment tant amb Brigit com amb Santa Br\xc3\xadgida, o b\xc3\xa9 al fet que forma part de l\'escut de la fam\xc3\xadlia Lindsey, important en aquesta zona.\n_START_SECTION_\nEast Kilbride, ciutat planificada\n_START_PARAGRAPH_\nEast Kilbride es va transformar molt r\xc3\xa0pidament a mitjan segle XX, passant de ser un poble de tot just 900 habitants a una ciutat del rang de les large burghs. La ra\xc3\xb3 d\'aquest r\xc3\xa0pid creixement s\'ha de buscar en la r\xc3\xa0pida industrialitzaci\xc3\xb3 de l\'\xc3\xa0rea de Glasgow i el riu Clyde durant el segle XIX, que va crear grans masses de treballadors necessitats d\'un habitatge, la Primera Guerra Mundial va impedir que es busqu\xc3\xa9s una soluci\xc3\xb3 a aquesta situaci\xc3\xb3, igual que la Gran Depressi\xc3\xb3. D\'aquesta manera, fins despr\xc3\xa9s de la Segona Guerra Mundial no es va poder buscar una sortida al greu problema de sobreocupaci\xc3\xb3 dels habitatges a l\'\xc3\xa0rea de Glasgow. _NEWLINE_En aquest context, el 1946 un Pla Regional per al Gran Glasgow va buscar possibles ubicacions al voltant de la ciutat on es poguessin construir poblacions sat\xc3\xa8l\xc2\xb7lits. East Kilbride va ser la primera d\'aquestes ciutats planificades en crear-se a partir de 1947. En anys posteriors es van crear Glenrothes (1948), Cumbernauld (1956), Livingston (1962) i Irvine (1964). La ciutat est\xc3\xa0 subdividida en barris residencials, cadascun d\'ells amb les seves botigues, escoles i equipaments comuns. Aquests barris es reparteixen al voltant del centre de la ciutat, de forma circular. Les ind\xc3\xbastries en canvi s\'agrupen en zones m\xc3\xa9s apartades del nord, de l\'oest i del sud, al voltant de la ciutat.\n_START_SECTION_\nTransport\n_START_PARAGRAPH_\nEast Kilbride est\xc3\xa0 connectada amb Glasgow per autob\xc3\xbas i tren, i existeixen tamb\xc3\xa9 dues carreteres que uneixen els suburbis del voltant de la ciutat amb el centre: l\'A726 i l\'A749. Els trens cap a Glasgow triguen uns 27 minuts, i tenen una freq\xc3\xbc\xc3\xa8ncia de mitja hora, els autobusos s\xc3\xb3n operats per la companyia First Glasgow, mentre que Stagecoach West Scotland ofereix serveis a Ayr, McKindless connecta amb Wishaw, Carluke i Lanark, i altres petites companyies amb destinacions com Strathaven i Newarthill. _NEWLINE_Igual que succeeix en altres ciutats planificades, el sistema de carreteres d\'East Kilbride cont\xc3\xa9 nombroses rotondes, de manera que els habitants de Glasgow se solen referir a East Kilbride com "pol mint city", en refer\xc3\xa8ncia a uns caramels en forma d\'anell.'